Ο **Ρόναλντ Μπίλιους "Ρον" Ουέσλι** (αγγλικά: Ronald Bilius "Ron" Weasley) είναι φανταστικός χαρακτήρας της σειράς βιβλίων *Χάρι Πότερ* της Τζ. Κ. Ρόουλινγκ. Είναι ο καλύτερος φίλος του Χάρι Πότερ και της Ερμιόνης Γκρέιντζερ και, όπως οι δύο φίλοι του, ανήκει και αυτός στον κοιτώνα του Γκρίφιντορ. Όντας το μόνο μέλος από τους τρεις βασικούς χαρακτήρες που μεγάλωσε στη μαγική κοινωνία, παρέχει επίσης πληροφορίες για τα μαγικά έθιμα και τις παραδόσεις του μαγικού κόσμου. Οι γονείς του είναι ο Άρθουρ Ουέσλι και η Μόλι Ουέσλι, και οι δύο μάγοι: ως εκ τούτου η καταγωγή του είναι καθαρόαιμη. Έχει έξι αδέρφια. Από τον μεγαλύτερο στον μικρότερο, είναι ο Μπιλ, ο Τσάρλι, ο Πέρσι, οι δίδυμοι Φρεντ και Τζορτζ, και η Τζίνι.

Εξαιτίας της φήμης του Χάρι, που τον τοποθετεί σχεδόν πάντα στο κέντρο της προσοχής, ο Ρον αναγκάζεται να μένει συχνά στο περιθώριο, και να δέχεται πολύ λίγη αναγνώριση από τους άλλους. Αυτή η κατάσταση προκαλεί μερικές φορές μια ρήξη στη φιλία τους, προκαλούμενη κυρίως από τη ζήλια του Ρον. Παρ' όλα αυτά, ο Ρον είναι πολύ πιστός φίλος και σχεδόν πάντα παρόν στις σκηνές δράσης σ´όλα τα βιβλία. Στις ταινίες, τον ρόλο του Ρον το παίζει ο Ρούπερτ Γκριντ.

Ανάπτυξη χαρακτήρα
------------------

Σύμφωνα με τη Ρόουλινγκ, ο Ρον ήταν μεταξύ των χαρακτήρων που δημιούργησε την πρώτη μέρα. Ο Ρον εμπνέεται από τον καλύτερο φίλο της Ρόουλινγκ, Σον Χάρις (στον οποίο είναι αφιερωμένο το *Ο Χάρι Πότερ και η Κάμαρα με τα Μυστικά*), αλλά έχει δηλώσει ξεκάθαρα ότι «ποτέ δεν θέλησε να περιγράψει τον Σον ως Ρον, αλλά ο Ρον εκφράζεται σαν τον Σον. "Όπως είναι ο Σον Χάρις με τη Ρόουλινγκ, έτσι και ο Ρον είναι "πάντα εκεί" όταν ο Χάρι τον χρειάζεται.". Ο Ρον ταιριάζει σε πολλά από τα στερεότυπα που αναμένονται από έναν βοηθό (*sidekick*). Xρησιμοποιείται συχνά ως κωμική ανακούφιση, είναι πιστός στον ήρωα και του λείπει μεγάλο μέρος του ταλέντου που διαθέτει ο Χάρι, τουλάχιστον στην αρχή, όσον αφορά τη μαγική του δύναμη. Ωστόσο, αποδεικνύει τη γενναιότητα και τη μαγική του ικανότητα αρκετές φορές, παίζοντας «μαγικό σκάκι» στο πρώτο βιβλίο, μπαίνοντας στο Απαγορευμένο Δάσος με τον Χάρι κατά τη διάρκεια του δεύτερου βιβλίου παρά την αραχνοφοβία του, δημιουργώντας έναν πλήρως ''σωματικό'' Προστάτη στο πέμπτο βιβλίο και ακόμη, στο έβδομο βιβλίο, παίρνοντας τους κυνόδοντες του βασιλίσκου από την Κάμαρα με τα Μυστικά μιλώντας την γλώσσα των φιδιών (*Parseltongue*) χωρίς να την καταλαβαίνει. Καθώς τα βιβλία προχωρούν, ωριμάζει από ανασφαλές αγόρι σε ικανό νεαρό άνδρα έτοιμο για στρατηγική και ηγεσία.

Εμφανίσεις
----------

### Ο Χάρι Πότερ και η Φιλοσοφική Λίθος (1997)

Η Τζ. Κ. Ρόουλινγκ παρουσιάζει πρώτη φορά τον Ρον με την οικογένεια του στο πρώτο βιβλίο, *ο Χάρι Πότερ και η Φιλοσοφική Λίθος*. Ενώ ο Χάρι έχει χαθεί στο σιδηροδρομικό σταθμό Κινγκς Κρος, οι Ουέσλι τον βοηθούν να περάσει το διαχωριστικό της Πλατφόρμας 9¾ για να πάει στο Χόγκουαρτς. Ο Ρον και ο Χάρι κάθονται μαζί στο Χόγκουαρτς Εξπρές και εκεί ξεκινάει η φιλία τους: ο Ρον είναι ενθουσιασμένος με τον διάσημο Χάρι, ενώ ο Χάρι ενθουσιάζεται με τον μαγικό κόσμο στον οποίο ζει ο Ρον. Στο τραίνο συναντούν επίσης για πρώτη φορά και την Ερμιόνη Γκρέιντζερ, που αρχικά αντιπαθούν, αλλά αργότερα γίνεται η καλύτερη τους φίλη. Ο Ρον και ο Χάρι μοιράζονται τις ίδιες τάξεις καθ´όλη τη διάρκεια του βιβλίου και γενικά έχουν τις ίδιες μαθητικές επιδόσεις. Ο Ρον παίζει ζωτικό ρόλο στην περιπέτειά τους για να σώσουν τη Φιλοσοφική Λίθο. Η καταπληκτική στρατηγική του στο Μαγικό Σκάκι επιτρέπει στον Χάρι και στην Ερμιόνη να προχωρήσουν με ασφάλεια μέσα από μία τεράστια ζωντανή παρτίδα σκάκι με γιγάντια πιόνια. Όμως, κατά τη διάρκεια του παιχνιδιού, ο Ρον θυσιάζει το πιόνι του για να προχωρήσουν οι άλλοι, και πέφτει αναίσθητος. Στη γιορτή για το τέλος της σχολικής χρονιάς, ο Άλμπους Ντάμπλντορ, ο Διευθυντής του Χόγκουαρτς, επιβραβεύει τον Ρον με 50 πόντους και κατ´ επέκταση τον κοιτώνα του το Γκρίφιντορ, για "την πιο εξαιρετικά καλοπαιγμένη παρτίδα σκάκι που έχει δει ποτέ το Χόγκουαρτς εδώ και πολλά χρόνια.".

### Ο Χάρι Πότερ και η Κάμαρα με τα Μυστικά (1998)

Το δεύτερο βιβλίο της σειράς, ακολουθεί τα γεγονότα της δεύτερης σχολικής χρονιάς του Χάρι, του Ρον και της Ερμιόνης στο Χόγκουαρτς. Κατά τη διάρκεια του καλοκαιριού πριν το ξεκίνημα της σχολικής χρονιάς, ο Ρον προσπαθεί να επικοινωνήσει με το Χάρι αρκετές φορές, χωρίς όμως να παίρνει καμία απάντηση, επειδή ο Ντόμπι, το σπιτικό ξωτικό, σταματάει την αλληλογραφία του Χάρι. Ο Ρον, ανήσυχος, μαζί με τους δίδυμους αδερφούς του, Φρεντ και Τζορτζ, πετάει με το ιπτάμενο αμάξι του μπαμπά τους στο σπίτι των θείων του Χάρι και τον βοηθούν να διαφύγει. Ο Χάρι περνάει το υπόλοιπο καλοκαίρι στο σπίτι των Ουέσλι, το Μπάροου. Καθώς ο Ρον και ο Χάρι προσπαθούν να περάσουν το διαχωριστικό της πλατφόρμας 9¾ για να επιβιβαστούν στο τρένο για το Χόγκουαρτς, τη βρίσκουν σφραγισμένη. Ο Ρον, μαζί με το Χάρι αποφασίζουν να πετάξουν με το ιπτάμενο αμάξι του μπαμπά του Ρον για το Χογκουαρτς. Το σχέδιο επιτυγχάνει, αλλά προς το τέλος της πτήσης, το αμάξι χαλάει και συντρίβεται πάνω στην Ιτιά που Δέρνει. Ο Ρον και ο Χάρι επιβιώνουν από τη συντριβή, αλλά το αμάξι διαφεύγει μέσα στο απαγορευμένο δάσος. Αυτό ωθεί τη μητέρα του Ρον στο να στείλει ένα εξάψαλμο στον γιο της, ένα μαγικό γράμμα που μιλάει, κάνοντας το Ρον ρεζίλι μπροστά σ´όλο το σχολείο. Μετά την εμφάνιση του μηνύματος "Εχθροί του κληρονόμου φυλαχτείτε, η κάμαρα με τα μυστικά άνοιξε ξανά", γραμμένο με αίμα σε ένα τοίχο του Χόγκουαρτς, ο Ρον και ο Χάρι μεταμορφώνονται, παίρνοντας Πολυχημικό Φίλτρο, στους φίλους του Ντράκο Μαλφόι, Βίνσεντ Κράμπε και Γρέγκορι Γκόιλ, προκειμένου να του αποσπάσουν ότι πληροφορίες ξέρει για την Κάμαρα με τα Μυστικά. Κατά τη διάρκεια της αναζήτησης τους για τον Απόγονο του Σλίθεριν, ο Ρον βρίσκει το πρώτο στοιχείο για έναν παλιό μαθητή της σχολής, τον Άντον Μόρβολ Χερτ, καθώς θυμάται ότι είχε δει το όνομα του σε ένα βραβείο για 'Ειδικές Υπηρεσίες στο Σχολείο. Μετά από μία επίθεση στην Ερμιόνη που την οδηγεί στο νοσοκομείο, ο Ρον αναγκάζεται να έρθει αντιμέτωπος με το μεγαλύτερο φόβο του, τις αράχνες, μέσα στο Απαγορευμένο Δάσος, όπου έχει πάει μαζί με τον Χάρι, μετά από προτροπή του Χάγκριντ, για να μάθουν τι συμβαίνει. Γιγάντιες αράχνες τους επιτίθενται, αλλά διασώζονται τη τελευταία στιγμή από το ιπτάμενο αμάξι του μπαμπά του Ρον, που είχε βρει καταφύγιο στο δάσος. Ο Ρον και ο Χάρι ανακαλύπτουν την είσοδο για την Κάμαρα με τα Μυστικά, και μπαίνουν μέσα με σκοπό να σώσουν την αδερφή του Ρον, την Τζίνι, την οποία είχε απαγάγει το Τέρας του Σλίθεριν. Εξαιτίας ενός ατυχήματος, το ραβδί του Ρον κατά λάθος σφραγίζει την είσοδο της Κάμαρας, παγιδεύοντάς τον στη μία πλευρά, ενώ ο Χάρι καταφέρνει να προχωρήσει μόνος του και, καταστρέφοντας το ημερολόγιο του Άντον Μόρβολ Χερτ και σκοτώνοντας τον Βασιλίσκο, σώζει την Τζίνι. Μετά την περιπέτεια τους, ο Ρον και ο Χάρι λαμβάνουν το Ειδικό Βραβείο για Υπηρεσίες στο Σχολείο.

### Ο Χάρι Πότερ και ο Αιχμάλωτος του Άζκαμπαν (1999)

Ο ρόλος του Ρον στο τρίτο βιβλίο είναι πολύ μικρότερος σε σχέση με την παρουσία του στο δεύτερο βιβλίο, ενώ ο ρόλος της Ερμιόνης, παρ'όλο που ήταν περιορισμένος στην Κάμαρα με τα Μυστικά, γίνεται μεγαλύτερος. Όταν ο αρουραίος του Ρον, ο Σκάμπερς, εξαφανίζεται, ο Ρον θυμωμένος κατηγορεί τον καινούριο γάτο της Ερμιόνης, τον Στραβοπόδαρο, και οι δυο τους μαλώνουν πολύ άσχημα. Ο Ρον, μετανιωμένος, ζητάει συγγνώμη μετά από κάποιο καιρό. Ο Χάρι, ο Ρον και η Ερμιόνη πηγαίνουν στην καλύβα του Χάγκριντ , και εκεί ξαναβρίσκουν τον Σκάμπερς.. Καθώς απομακρύνονται, ο Σκάμπερς δαγκώνει τον Ρον και διαφεύγει. Ο Ρον τον καταδιώκει στη Ιτιά που Δέρνει. Εκεί όμως τον γραπώνει ένας μεγάλος μαύρος σκύλος και τον οδηγεί σ'ένα τούνελ κάτω από το δέντρο.

Ο Χάρι και η Ερμιόνη ακολουθούν το τούνελ, το οποίο τους οδηγεί στην Καλύβα που Ουρλιάζει. Ο σκύλος αποκαλύπτεται ότι είναι στην πραγματικότητα ο Σείριος Μπλακ, ο νονός του Χάρι που δραπέτευσε από τη φυλακή του Άζκαμπαν. Αμέσως μετά ο Ρέμους Λούπιν, ο καθηγητής της Άμυνας Εναντίον των Σκοτεινών Τεχνών καταφθάνει, και μαζί με τον Σείριο Μπλακ ρίχνουν ένα ξόρκι στον Σκάμπερς, ο οποίος αποκαλύπτεται ότι είναι στην πραγματικότητα ένας ζωομάγος με το όνομα Πίτερ Πέτιγκριου. Ο Πέτιγκριου ήταν παιδικός φίλος του Μπλακ, του Λούπιν, καθώς και του πατέρα του Χάρι, Τζέιμς Πότερ, και για χρόνια παριστάνοντας το νεκρό μετά από επίθεση του Μπλακ. Ο Πέτιγκριου ζώντας σαν ποντίκι για 11 χρόνια, αρνείται όλες τις κατηγορίες, αλλά ο Σείριος και ο Λούπιν συνειδητοποιούν ότι λέει ψέματα, και ότι είναι στην πραγματικότητα οπαδός του Βολντερμορτ, και αυτός που πρόδωσε την κρυψώνα των γονιών του Χάρι στο Βόλντερμορτ (για κάτι που αρχικά είχε κατηγορηθεί και φυλακιστεί ο Σείριος), το οποίο οδήγησε στη δολοφονία τους. Αρχικά ο Ρον δεν πιστεύει τον Σείριο και αρνείται να του παραδώσει τον Σκάμπερς, αλλά αηδιάζει όταν μαθαίνει την πραγματική του ταυτότητα. Καθώς όμως οι ήρωες οδηγούν τον Πέτιγκριου έξω από την Καλύβα που Ουρλιάζει για να τιμωρηθεί, εκείνος καταφέρνει να διαφύγει. Ο Ρον, τραυματισμένος από το δάγκωμα που του έκανε ο Μπλακ σαν σκύλος, οδηγείται στο νοσοκομείο, και αναγκάζεται να παραμείνει εκεί ενώ ο Χάρι και η Ερμιόνη καταφέρνουν να γυρίσουν πίσω στο χρόνο και να σώσουν τόσο τον Σείριο Μπλακ από τους Παράφρονες όσο και τον Ιππόγρυπα του Χάγκριντ, οι οποίοι δραπετεύουν μαζί. Στο τέλος του βιβλίου ο Σείριος στέλνει στο Ρον ως δώρο μία μικρή κουκουβάγια, την οποία η Τζίνι ονομάζει Πιγκουιτζέον, ενώ ο Ρον την αποκαλεί "Πιγκ" (*γουρούνι*).

### Ο Χάρι Πότερ και το Κύπελλο της Φωτιάς (2000)

Στην αρχή του βιβλίου οι Ουέσλι προσκαλούν το Χάρι και την Ερμιόνη να παρακολουθήσουν μαζί τους το Παγκόσμιο Κύπελλο Κουίντιτς. Εκεί ο Ρον παρακολουθεί το τελικό και εντυπωσιάζεται με το είδωλο του στο Κουίντιτς, το νεαρό πρωταθλητή της Βουλγαρίας, Βίκτορ Κραμ. Με το ξεκίνημα της σχολικής χρονιάς, ο Βίκτορ Κραμ καταφθάνει στο Χόγκουαρτς σαν μαθητής της Σχολής Ντάρμστρανγκ για να λάβει μέρος στο Τρίαθλο της Μαγείας, ένα μαγικό διαγωνισμό μεταξύ των τριών πιο σημαντικών ευρωπαϊκών σχολών μαγείας, και ο Ρον ενθουσιάζεται ακόμη περισσότερο. Όμως όταν ο ανήλικος Χάρι επιλέγεται μυστηριωδώς ως Πρωταθλητής διαγωνιζόμενος του Τριάθλου, ο Ρον πιστεύει ότι ο Χάρι με κάποιο τρόπο υπονόμευσε την εισαγωγή του στο Τρίαθλο χωρίς να τον ενημερώσει και απογοητευμένος μαλώνει μαζί του. Η Ερμιόνη, πιστεύοντας ότι ο Ρον ζηλεύει τον Χάρι προσπαθεί να γεφυρώσει το χάσμα στη φιλία τους, το οποίο διαρκεί σχεδόν ένα μήνα. Οι δύο τους τα ξαναβρίσκουν αμέσως μετά την πρώτη επικίνδυνη δοκιμασία του Χάρι στο Τρίαθλο, όπου καταφέρνει επιτυχώς να αντιμετωπίσει έναν δράκο: ο Ρον συνειδητοποιεί πόσο επικίνδυνο είναι το Τρίαθλο και πιστεύει τελικά ότι ο Χάρι δεν υπονόμευσε τη συμμετοχή του. Κατά τη διάρκεια των Χριστουγέννων, ως παράδοση στο Τρίαθλο Μαγείας, το Χόγκουαρτς διοργανώνει έναν Χριστουγεννιάτικο χορό. Ο Ρον και ο Χάρι πανικοβάλλονται καθώς προσπαθούν να βρουν συνοδό για το χορό, και αυτή η ανώριμη συμπεριφορά του Ρον αηδιάζει την Ερμιόνη. Ο Ρον, μετά από μια αποτυχημένη απόπειρα με την Φλερ Ντελακούρ, ζητάει από την Ερμιόνη να τον συνοδεύσει, κάτι που την εξοργίζει αφού πιστεύει ότι τη θεώρησε ''λύση έκτακτης ανάγκης'', και αρνείται, αφού τον ενημερώνει ότι έχει ήδη βρει άλλον συνοδό. Τη τελευταία στιγμή ο Χάρι σώζει την κατάσταση αφού καταφέρνει την Παρβάτι Πατίλ και τη δίδυμη αδερφή της Πάντμα να δεχθούν να τους συνοδέψουν στο χορό, ένα γεγονός όμως που δεν σταματάει το Ρον να προσπαθεί αγωνιωδώς να μάθει ποιος είναι ο συνοδός της Ερμιόνης. Η ζήλια του Ρον φτάνει στο κατακόρυφο όταν βλέπει στο χορό μία εντυπωσιακή Ερμιόνη να συνοδεύεται από το είδωλο του στο Κουίντιτς, τον Βίκτορ Κραμ, και που τον οδηγεί στο να αγνοήσει αγενώς την Πάντμα. Όταν η Ερμιόνη κάθεται στο τραπέζι του Χάρι και του Ρον για μια φιλική κουβέντα, ο Ρον, τυφλωμένος από ζήλια, χάνει τον έλεγχο και την κατηγορεί ότι συναναστρέφεται με τον 'εχθρό' και ότι αποκαλύπτει στον Κραμ τα μυστικά του Χάρι. Στο τέλος, ο Ρον και η Ερμιόνη έχουν μια έντονη λογομαχία, όπου η Ερμιόνη λέει στο Ρον την επόμενη φορά να φροντίσει να της ζητήσει να τον συνοδεύσει πριν το κάνει κάποιος άλλος, και όχι ως λύση της τελευταίας στιγμής. Ο Ρον, σοκαρισμένος, δεν καταφέρνει να πιάσει το υπονοούμενο, και παραμένει σε πεισματική άρνηση να παραδεχθεί τα φανερά ερωτικά συναισθήματα που αναπτύσσονται μεταξύ τους. Η ζήλια του Ρον προς τον Κραμ, αντικατοπτρίζεται από την αντιπάθεια που τρέφει η Ερμιόνη για τη Φλερ Ντελακούρ (την πανέμορφη πρωταθλήτρια της Ακαδημίας Μπομπάτον), η οποία αρέσει αρκετά στον Ρον. Κατά τη διάρκεια της δεύτερης δοκιμασίας του Τριάθλου, ο Ρον, είναι αυτός που επιλέγεται ως ο όμηρος που θα σώσει ο Χάρι από το βάθος της λίμνης, καθώς είναι το πρόσωπο που θα έλειπε περισσότερο στον Χάρι. Ο Χάρι τον διασώζει επιτυχώς, ενώ ο Ρον τον κοροϊδεύει που πήρε τη δοκιμασία τόσο στα σοβαρά. Μετά την επιστροφή του Βόλντερμορτ, ο Ρον μαζί με την Ερμιόνη και την οικογένειά του επισκέπτονται τον Χάρι στο δωμάτιο του νοσοκομείου, και παρίστανται στις προσπάθειες του Ντάμπλντορ για την ανασύνταξη του τάγματος του Φοίνικα.

### Ο Χάρι Πότερ και το Τάγμα του Φοίνικα (2003)

Κατά τη διάρκεια του πέμπτου χρόνου του στο Χόγκουαρτς, ο Ρον, όπως και η Ερμιόνη, γίνεται Επιμελητής του Γκρίφιντορ, προς μεγάλη έκπληξη τόσο του ίδιου, όσο και όλων των άλλων, και κυρίως της Ερμιόνης. Ο τρίτος αδερφός του, ο Πέρσι, μαλωμένος και απομακρυσμένος από την οικογένεια, στέλνει ένα γράμμα στον Ρον που τον συγχαίρει και τον συμβουλεύει να απομακρυνθεί από τον Χάρι και να αρχίσει να υποστηρίζει την καθηγήτρια Άμπριτζ, την καινούρια αηδιαστική καθηγήτρια των Σκοτεινών Τεχνών - το γράμμα εξαγριώνει τρομερά τον Ρον. Στη συνέχεια ο Ρον δείχνει ξεκάθαρα την πίστη του και την υποστήριξη του στον Χάρι όταν κάποιοι συμμαθητές τους κατηγορούν τον Χάρι ότι ψεύδεται για την επιστροφή του Βόλντερμορτ, χρησιμοποιώντας ακόμα και την εξουσία του ως Επιμελητής μερικές φορές για να τους αναγκάσει να σταματήσουν. Παρόλο που αυτός και η Ερμιόνη συνεχίζουν να περνούν αρκετό χρόνο λογομαχώντας, υπάρχουν αρκετά σημάδια της ερωτικής έλξης που νιώθουν ο ένας για τον άλλον, και οι δύο τους συνεργάζονται στηρίζοντας τον Χάρι. Ο Ρον υποστηρίζει την πρόταση της Ερμιόνης να διδάξει ο Χάρι τους μαθητές πρακτικά μαθήματα Άμυνας ενάντια στις Σκοτεινές Τέχνες, κάτι το οποίο η Άμπριτζ έχει απαγορεύσει, λόγω εντολής του Υποργείου Μαγείας. Έτσι, οι τρεις φίλοι, μαζί με μια ομάδα πιστών συμμαθητών ιδρύουν τη μυστική μαθητική οργάνωση 'Στρατός του Ντάμπλντορ' και εξασκούνται σε πρακτικά ξόρκια άμυνας. Μετά τις εξετάσεις των ΚΔΜ, ο Ρον συνοδεύει το Χάρι μαζί με την Ερμιόνη, τον Νέβιλ, την Τζίνι και τη Λούνα στο Υπουργείο Μαγείας όπου και αναγκάζονται να αντιμετωπίσουν τους Θανατοφάγους. Ο Ρον τραυματίζεται στη μάχη, αλλά αναρρώνει στο τέλος πλήρως.

### Ο Χάρι Πότερ και ο Ημίαιμος Πρίγκηψ (2005)

Κατά τη διάρκεια του καλοκαιριού ο Ρον λαμβάνει τα αποτελέσματα των εξετάσεων ΚΔΜ. Τα αποτελέσματα είναι αρκετά καλά, αφού καταφέρνει να περάσει 7 μαθήματα, και αποτυγχάνει μόνο στην Ιστορία της Μαγείας και στην Μαντική, όπως και ο Χάρι, αλλά δεν καταφέρνει να αριστεύσει σε κανένα μάθημα, σε αντίθεση με τον Χάρι (που αριστεύει σε ένα) και την Ερμιόνη (που αριστεύει σε εννέα στα δέκα). Στο σχολείο, ο Ρον, που έχει ψηλώσει αρκετά μέσα στο καλοκαίρι, τραβάει την προσοχή της Λάβεντερ Μπράουν, που αρχίζει να του δείχνει το ενδιαφέρον της, ενώ ο Χάρι, που είναι πλέον ο καινούριος αρχηγός του Κουίντιτς τον επιλέγει για τη θέση του τερματοφύλακα στην ομάδα. Ο Ρον όμως, με το που μαθαίνει ότι η Ερμιόνη είχε φιλήσει τον Βίκτορ Κραμ πριν δυο χρόνια, παίζει χάλια στο Κουίντιτς και τυφλωμένος από ζήλια αρχίζει να της συμπεριφέρεται άσχημα. Η χαμηλή του αυτοπεποίθηση κατακρημνίζεται ακόμα περισσότερο από την αδερφή του, όταν η Τζίνι τον κοροϊδεύει ότι είναι ο μόνος από την παρέα που δεν έχει φιλήσει κάποιον. Για να ανεβάσει την αυτοπεποίθηση του Ρον, ο Χάρι προσποιείται ότι του δίνει ένα απαγορευμένο φίλτρο που δίνει τύχη - πιστεύοντας ότι το έχει πάρει, ο Ρον παίζει καταπληκτικά στον αγώνα Κουίντιτς, και το Γκρίφιντορ κερδίζει τον αγώνα. Παρόλα αυτά, μετά το τέλος του αγώνα ο Ρον και η Ερμιόνη καυγαδίζουν άσχημα: η Ερμιόνη κατηγορεί τον Χάρι ότι έδωσε το απαγορευμένο φίλτρο στον Ρον, ενώ ο Ρον κατηγορεί την Ερμιόνη ότι δεν έχει πίστη στις ικανότητές του. Θυμωμένος, κατά τη διάρκεια των εορτασμών του αγώνα, ο Ρον φιλάει τη Λάβεντερ Μπράουν, ενώ η Ερμιόνη, πληγωμένη, του επιτίθεται με ένα μαγεμένο σμήνος πουλιών. Αυτό το περιστατικό οδηγεί σε μία μεγάλη ρήξη στη φιλία τους, και η Ερμιόνη προσπαθώντας να πάρει εκδίκηση, ζητάει από τον Κόρμακ ΜακΛάγκεν, έναν μισητό αντίπαλο του Ρον, να τη συνοδεύσει στο Χριστουγεννιάτικο πάρτυ, προκειμένου να κάνει το Ρον να ζηλέψει, αλλά το ραντεβού δεν πάει καλά γιατί ο ΜακΛάγκεν αποδεικνύεται εγωπαθής. Μετά τα Χριστούγεννα, η Ερμιόνη συνεχίζει να αγνοεί και να μη μιλάει στον Ρον, ενώ αυτός πλέον είναι καθαρά δυσαρεστημένος με τη σχέση του με τη Λάβεντερ.

Την ημέρα της ενηλικίωσής του τον Μάρτιο, ο Ρον τρώει κατά λάθος κάτι σοκολατάκια εμποτισμένα με ερωτικό φίλτρο (τα οποία προορίζονταν για τον Χάρι από τη Ρομίλντα Βέιν). Ο Χάρι για να τον βοηθήσει τον πηγαίνει στον καθηγητή Σλάγχορν για να του δώσει αντίδοτο, αλλά εκεί ο Ρον δηλητηριάζεται κατά λάθος όταν πίνει ένα ποτήρι δηλητηριασμένο κρασί, που προορίζονταν για τον καθηγητή Ντάμπλντορ. Ο Χάρι του σώζει τη ζωή, και ο Ρον μεταφέρεται στο νοσοκομείο. Η Ερμιόνη, αφού μαθαίνει τα νέα, καταφθάνει πανικόβλητη, ξεχνώντας το πληγωμένο εγωισμό της και τον θυμό της για τον Ρον. Ενώ βρίσκεται ακόμα αναίσθητος στο νοσοκομείο, ο Ρον ψιθυρίζει το όνομα της Ερμιόνης μέσα στο παραμιλητό του. Αντιθέτως, κάθε φορά που η Λάβεντερ προσπαθεί να τον επισκεφτεί, ο Ρον προσποιείται ότι κοιμάται. Με την ανάρρωσή του, ο Ρον και η Ερμιόνη τα ξαναβρίσκουν, ενώ μετά από λίγο καιρό ο Ρον χωρίζει με τη Λάβεντερ, προς μεγάλη ευχαρίστηση της Ερμιόνης.

Αρχικά, ο Ρον δεν υποστηρίζει την άποψη του Χάρι ότι ο Ντράκο Μαλφόι έχει γίνει Θανατοφάγος, αλλά αργότερα πείθεται. Ο Χάρι, πριν φύγει από το Χόγκουαρτς μαζί με τον Νταμπλντορ για να βρουν έναν Πεμπτουσιωτή του Βόλντερμορτ (ένα αντικείμενο που μέσα του ο Βόλντερμορτ έχει αποθηκεύσει ένα μέρος της ψυχής του), κανονίζει με τον Ρον, την Ερμιόνη, τη Τζίνι, τον Νέβιλ και τη Λούνα να παρακολουθούν τον Μαλφόι και τον Σνέιπ. Επιπλέον, ο Χάρι τους δίνει ότι απέμεινε από το φίλτρο της τύχης του, για να τους βοηθήσει στην προσπάθεια. Παρ´όλη την επαγρύπνηση της παρέας, ο Μαλφόι καταφέρνει να οδηγήσει τους Θανατοφάγους μέσα στο Χόγκουαρτς, και η μάχη ξεκινάει. Κατά τη διάρκεια της μάχης, εξαιτίας του Φίλτρου της Τύχης, ο Ρον, η Ερμιόνη, η Τζίνι, ο Νέβιλ και η Λούνα καταφέρνουν να παραμείνουν άθικτοι από τα ξόρκια των Θανατοφάγων. Μετά την επιστροφή του Ντάμπλντορ και του Χάρι στο σχολείο ο Μαλφόι τους ακινητοποιεί, και ο Σνέιπ σκοτώνει τον Ντάμπλντορ όταν ο Μαλφόι αποτυγχάνει. Κατά τη διάρκεια της κηδείας, ο Ρον παρηγορεί την Ερμιόνη, και οι δυο τους ορκίζονται στον Χάρι ότι θα τον βοηθήσουν να βρει και να καταστρέψει τους υπόλοιπους Πεμπτουσιωτές, και να σκοτώσει το Βόλντερμορτ, ακόμα και αν αυτό σημαίνει ότι θα πρέπει να παρατήσουν το σχολείο.

### Ο Χάρι Πότερ και οι Κλήροι του Θανάτου (2007)

Ο Ρον συμφωνεί με την Ερμιόνη να συνοδέψουν τον Χάρι στην προσπάθειά του να βρει και να καταστρέψει τους υπόλοιπους Πεμπτουσιωτές του Βόλντερμορτ. Ανήσυχος όμως ότι το Υπουργείο Μαγείας που πλέον κατευθύνεται από τον Βόλντερμορτ μπορεί να ανακαλύψει ότι θα συνοδεύει τον Χάρι, το Νουμερο 1 πλέον καταζητούμενο, ο Ρον ντύνει το σπιτικό φάντασμα με πιτζάμες και διαδίδει ότι είναι θανάσιμα άρρωστος με μία κολλητική ασθένεια, προκειμένου να μην τον αναζητήσει κανείς. Στο γάμο του Μπιλ και της Φλερ, ο Ρον, ενεργοποιημένος από την παρουσία του Βίκτορ Κραμ, ζητάει την Ερμιόνη να χορέψουν μαζί, και εκείνη δέχεται ενθουσιασμένη. Μετά το γάμο, οι τρεις φίλοι φεύγουν, και αφού μαθαίνουν ότι το μενταγιόν Πεμπτουσιωτής βρίσκεται στην κατοχή της Ντολόρες Άμπριτζ, ο Ρον μεταμφιέζεται σε Ρέγκιναλντ Κάτερμολ στην προσπάθειά τους να εισβάλλουν κρυφά στο Υπουργείο και να πάρουν το μενταγιόν. 
Ο Χάρι αποφασίζει ότι κάποιος πρέπει να φοράει συνέχεια το μενταγιόν-Πεμπτουσιωτή, μην τυχόν χαθεί ή κλαπεί. Αυτό έχει μια πολύ μεγάλη επίδραση στη συμπεριφορά του Ρον, ο οποίος θυμωμένος, απογοητευμένος και δυσαρεστημένος με την έλλειψη ανέσεων και πρακτικού σχεδίου, καταλήγει να παρατήσει τον Χάρι και την Ερμιόνη και να φύγει. Όμως τον πιάνουν κεφαλοκυνηγοί. Τους ξεφεύγει και μένει για μερικές βδομάδες στο σπίτι του Μπιλ και της Φλερ. Εν τω μεταξύ, η Ερμιόνη είναι συντετριμμένη από τη φυγή του Ρον, και προσπαθεί να παρατείνει την μετακίνησή τους σε άλλο μέρος που δεν θα μπορεί να τους βρει αν αποφασίσει να γυρίσει, αλλά τελικά η μετακίνηση γίνεται αναπόφευκτη, και η Ερμιόνη περνάει πολλά βράδια κλαίγοντας με την απουσία του Ρον. Απογοητευμένοι από τη φυγή του, ο Χάρι και η Ερμιόνη σταματούν να αναφέρουν το όνομά του. Όμως, όταν τελικά η Ερμιόνη αναφέρει το όνομα του Ρον μετά από εβδομάδες απουσίας του, ο Ρον, ο οποίος είχε μετανιώσει για την απόφασή του να τους παρατήσει, καταφέρνει να εντοπίσει την κρυφή τους τοποθεσία μέσω της ενεργοποίησης από την αναφορά του ονόματος του, του Αποφωτιστή που είχε κληρονομήσει από το Ντάμπλντορ. Ο Ρον επιστρέφει την κατάλληλη στιγμή για να σώσει το Χάρι ο οποίος πνίγονταν ενώ προσπαθούσε να βγάλει το σπαθί του Γκόντικ Γκρίφιντορ από μία παγωμένη λίμνη. Ο Χάρι, συγχωρεί αμέσως το Ρον, και πιστεύοντας στη μοίρα που τον οδήγησε να επιστρέψει εκείνη τη στιγμή, προτρέπει τον Ρον να χρησιμοποιήσει το σπαθί για να καταστρέψει το μενταγιόν. Καθώς όμως ο Ρον πάει να καταστρέψει τον Πεμπτουσιωτή, το μέρος της ψυχής του Βόλντερμορ που είναι κρυμμένο μέσα στο μενταγιόν, εκμεταλλεύεται τις ανασφάλειες του Ρον για να τον αποτρέψει να το καταστρέψει, και τον βασανίζει παρουσιάζοντάς τον έναν διαβολικό Χάρι που του λέει ότι η μητέρα του προτιμάει εκείνον ως γιο και ότι ήταν πολύ χαρούμενος όσο εκείνος τους είχε εγκαταλείψει, και μια διαβολική Ερμιόνη η οποία απορρίπτει τον έρωτά του, ενώ διαλέγει το Χάρι αντί γι´αυτόν. Ενώ η διαβολική Ερμιόνη και ο διαβολικός Χάρι αρχίζουν να φιλιούνται, ο Ρον καταφέρνει να βρει τη δύναμη να ξεφύγει από το ξόρκι και να καταστρέψει το μενταγιόν. Αυτή η εμπειρία όμως τον συγκλονίζει και τον οδηγεί να καταρρεύσει σε δάκρυα, μέχρι τη στιγμή που ο Χάρι τον αγκαλιάζει και του λέει ότι τους έλειψε πολύ, και ότι θεωρεί την Ερμιόνη ως αδερφή του και φίλη του, και τίποτα παραπάνω. Με το γυρισμό τους όμως στη σκηνή, η Ερμιόνη φανερά θυμωμένη και συγκλονισμένη με τη φυγή του Ρον, συμπεριφέρεται ψυχρά στον Ρον, και αρνείται να τον συγχωρέσει εύκολα παρά τις συνεχόμενες πράξεις μετανοίας του. 
Το τρίο, μετά από πολλές περιπέτειες συλλαμβάνονται τελικά από τους Θανατοφάγους και οδηγούνται στο μέγαρο των Μαλφόι όπου και η Ερμιόνη βασανίζεται από τη Μπελατρίξ Λεστρέιντζ. Οι κραυγές πόνου της Ερμιόνης οδηγούν τον Ρον σε πανικό μέσα στο κελί, και ενώ ο Χάρι τον συμβουλεύει να ηρεμήσει για να σκεφτούν κάποιο σχέδιο, ο Ρον συνεχίζει κλαίγοντας να φωνάζει το όνομά της για να της δώσει κουράγιο και να προσπαθεί με όλες τις δυνάμεις του να ξεφύγει για να τη σώσει. Στο τέλος με τη βοήθεια του Ντόμπι καταφέρνουν και οι τρεις να ξεφύγουν, και συνειδητοποιώντας ότι ένας Πεμπτουσιωτής κρύβεται στη θυρίδα των Λεστρέιντζ στην Γκρίνγκοτς, με την βοήθεια του Γκρίπχουκ, διεισδύουν στην Γκρίνγκοτς και παίρνουν τον τέταρτο Πεμπτουσιωτή, το κύπελλο της Χαφλπάφ ενώ διαφεύγουν με τη βοήθεια ενός δράκου.

Στο τέλος, το τρίο γυρίζει στο Χόγκουαρτς, ελπίζοντας να βρουν και τον τελευταίο Πεμπτουσιωτή. Καθώς όμως ο Γκρίπχουκ τους πήρε το μοναδικό μέσο να καταστρέψουν Πεμπτουσιωτές, το σπαθί του Γκρίφιντορ, ως αμοιβή για τη βοήθειά που τους έδωσε να διεισδύσουν στη Γρίνγκοτς, ο Ρον προτείνει να καταστρέψουν τους Πεμπτουσιωτές με δόντια βασιλίσκου. Έτσι αυτός και η Ερμιόνη πάνε στην Κάμαρα με τα Μυστικά όπου και η Ερμιόνη καταστρέφει το Κύπελλο Πεμπτουσιωτή. Αφού προετοιμάζονται για τη μάχη, ο Ρον αρχίζει να ανησυχεί για τη τύχη που θα έχουν τα ξωτικά του Χόγκουαρτς. Η Ερμιόνη, ενθουσιασμένη από την ώριμη παρουσία και σκέψη του Ρον, τον φιλάει στο στόμα, και εκείνος ανταποκρίνεται θερμά, σφραγίζοντας έτσι την έλξη που ένιωθαν τόσα χρόνια ο ένας για τον άλλον. Ο Ρον παίρνει μέρος στη τελική μάχη του Χόγκουαρτς, γινόμενος μάρτυρας του θανάτου του αδερφού του του Φρεντ, ενώ σκοτώνει τον Φένριρ Γρέιμπακ με τη βοήθεια του Νέβιλ.

#### Επίλογος

Στον επίλογο του *Ο Χάρι Πότερ και οι Κλήροι του Θανάτου*, 19 χρόνια αργότερα, ο Ρον έχει παντρευτεί την Ερμιόνη και έχουν δύο παιδιά: μία κόρη, την εντεκάχρονη Ρόουζ, η οποία ξεκινάει τον πρώτο χρόνο της στο Χόγκουαρτς, και έναν μικρότερο γιο τον Χιούγκο. Ο Ρον ανακοινώνει επίσης ότι πέρασε τις εξετάσεις για να πάρει το δίπλωμα αυτοκινήτου, παρά τις αμφιβολίες της Ερμιόνης ότι δεν θα μπορούσε να το κάνει χωρίς να μαγέψει τον εξεταστή. Στο τέλος όμως ο Ρον αποκαλύπτει κρυφά στον κουνιάδο του πλέον, Χάρι, ότι στην πραγματικότητα χρειάστηκε να μαγέψει τον εξεταστή, ενώ συμβουλεύει την κόρη του Ρόουζ να μην έχει πολλές παρτίδες με τον γιο του Μαλφόι. 

Μετά την έκδοση του τελευταίου βιβλίου, η Ρόουλινγκ αποκάλυψε κάποιες επιπλέον πληροφορίες για την τύχη των ηρώων. Σύμφωνα με τα λεγόμενά της, ο Ρον και ο Χάρι δουλεύουν στο Υπουργείο Μαγείας ως Χρυσούχοι. Οι δυο τους έχουν συμβάλει σημαντικά στην ανανέωση του τμήματος Χρυσούχων, ενώ ο Χάρι έγινε Αρχηγός του Τμήματος το 2007. Πριν γίνει Χρυσούχος, ο Ρον δούλεψε μαζί με τον Τζορτζ στο κατάστημα μαγικών τρικ των διδύμων, βοηθώντας τον να το κάνει μία χρυσή επιχείρηση. Η Ερμιόνη δουλεύει επίσης για το Υπουργείο Μαγείας, ως υψηλόβαθμο στέλεχος στο Νομικό Τμήμα. Και οι τρεις τους συνέβαλαν σημαντικά στην ανανέωση του Υπουργείου Μαγείας, το οποίο είναι πλέον πολύ διαφορετικό από αυτό που υπήρχε στην εποχή του Βόλντεμορτ. Ο Ρον, όπως ο Χάρι και η Ερμιόνη, έχει καταφέρει να έχει το πορτρέτο του στις κάρτες των Σοκολατένιων Βατράχων, και θεωρεί αυτό το γεγονός ως το πιο σημαντικό κατόρθωμά του.

Παραπομπές
----------

1. ↑  Fraser, Lindsey (2001). *Conversations with J.K. Rowling* (1st ed έκδοση). New York: Scholastic. σελ. 37. ISBN 0-439-31455-0. 46579464. CS1 maint: Extra text (link)
2. ↑  «2001: Accio Quote!, the largest archive of J.K. Rowling interviews on the web». *www.accio-quote.org*. Ανακτήθηκε στις 13 Οκτωβρίου 2022.
3. ↑  Rowling, J. K. (26 Ιουνίου 1997). *Harry Potter and the Philosopher's Stone*. Ηνωμένο Βασίλειο: Bloomsbury (UK). Κεφάλαιο 6.
4. ↑  Rowling, J. K. (26 Ιουνίου 1997). *Harry Potter and the Philosopher's Stone*. Ηνωμένο Βασίλειο: Bloomsbury (UK). Κεφάλαιο 16.
5. ↑  Rowling, J. K. (26 Ιουνίου 1997). *Harry Potter and the Philosopher's Stone*. Ηνωμένο Βασίλειο: Bloomsbury (UK). Κεφάλαιο 17
6. ↑  «Harry Potter and the Chamber of Secrets -- book review». *www.curledup.com*. Ανακτήθηκε στις 13 Οκτωβρίου 2022.
7. ↑  Sexton, Colleen A. (1 Σεπτεμβρίου 2007). *J. K. Rowling*. First Avenue Editions. ISBN 978-0-8225-8749-1.
8. ↑  Rowling, J. K. (8 Ιουλίου 1999). *Harry Potter and the Prisoner of Azkaban*. Ηνωμένο Βασίλειο: Bloomsbury (UK). Κεφάλαια 11- 17.
9. ↑  Rowling, J. K. (8 Ιουλίου 1999). *Harry Potter and the Prisoner of Azkaban*. Ηνωμένο Βασίλειο: Bloomsbury (UK). Κεφάλαια 16 - 22.
10. ↑  Rowling, J. K. (8 Ιουλίου 2000). *Harry Potter and the Goblet of Fire*. Ηνωμένο Βασίλειο: Bloomsbury (UK). Κεφάλαια 7-26.
11. ↑  Rowling, J. K. (21 Ιουνίου 2003). *Harry Potter and the Order of the Phoenix*. Ηνωμένο Βασίλειο: Bloomsbury (UK). Κεφάλαια 9-15
12. ↑  Rowling, J. K. (16 Ιουλίου 2005). *Harry Potter and the Half-Blood Prince*. Ηνωμένο Βασίλειο: Bloomsbury (UK). Κεφάλαια 11-17
13. ↑  «Interview with JK Rowling After HBP - Part 2». *The-Leaky-Cauldron.org*. 28 Ιουλίου 2007. Ανακτήθηκε στις 13 Οκτωβρίου 2022.
14. ↑  Rowling, J. K. (16 Ιουλίου 2005). *Harry Potter and the Half-Blood Prince*. Ηνωμένο Βασίλειο: Bloomsbury (UK). Κεφάλαια 18-20
15. ↑  Rowling, J. K. (16 Ιουλίου 2005). *Harry Potter and the Half-Blood Prince*. Ηνωμένο Βασίλειο: Bloomsbury (UK). Κεφάλαια 25-30
16. ↑  «Exclusive: Finished 'Potter'? Rowling tells what happens next - Wild about Harry - TODAYshow.com». *web.archive.org*. 9 Αυγούστου 2007. Αρχειοθετήθηκε από το πρωτότυπο στις 9 Αυγούστου 2007. Ανακτήθηκε στις 13 Οκτωβρίου 2022.
17. ↑  Rowling, J. K. (21 Ιουλίου 2007). *Harry Potter and the Deathly Hallows*. Ηνωμένο Βασίλειο: Bloomsbury (UK). Κεφάλαιο 37
18. ↑  VanderArk, Steve. «Ron Weasley». *Harry Potter Lexicon* (στα Αγγλικά). Ανακτήθηκε στις 13 Οκτωβρίου 2022.
19. ↑  «Harry Potter at Bloomsbury». *web.archive.org*. 12 Οκτωβρίου 2007. Αρχειοθετήθηκε από το πρωτότυπο στις 12 Οκτωβρίου 2007. Ανακτήθηκε στις 13 Οκτωβρίου 2022.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Η σειρά *Χάρι Πότερ* της Τζ. Κ. Ρόουλινγκ |
| --- |
|  |
| Βιβλία | 

|  |  |
| --- | --- |
| Κύρια Μυθιστορήματα | 
* *Η Φιλοσοφική Λίθος*
* *Η Κάμαρα με τα Μυστικά*
* *Ο Αιχμάλωτος του Αζκαμπάν*
* *Το Κύπελλο της Φωτιάς*
* *Το Τάγμα του Φοίνικα*
* *Ο Ημίαιμος Πρίγκιψ*
* *Οι Κλήροι του Θανάτου*
 |
|  |
| Spin-offs βιβλία | 
* *Φανταστικά Ζώα και πού Βρίσκονται*
* *Το Κουίντιτς ανά τους Αιώνες*
* *Οι Ιστορίες του Μπιντλ του Βάρδου*
 |

 |
|  |
| Κινηματογραφικές Ταινίες | 

|  |  |
| --- | --- |
| *Χάρι Πότερ* | 
* *Η Φιλοσοφική Λίθος* (2001)
* *Η Κάμαρα με τα Μυστικά* (2002)
* *Ο Αιχμάλωτος του Αζκαμπάν* (2004)
* *Το Κύπελλο της Φωτιάς* (2005)
* *Το Τάγμα του Φοίνικα* (2007)
* *Ο Ημίαιμος Πρίγκιψ* (2009)
* *Οι Κλήροι του Θανάτου - Μέρος 1* (2010)
* *Οι Κλήροι του Θανάτου - Μέρος 2* (2011)
 |
|  |
| *Φανταστικά Ζώα* | 
* *Φανταστικά Ζώα και πού Βρίσκονται* (2016)
* *Τα Εγκλήματα του Γκρίντελβαλντ* (2018)
* *Τα Μυστικά του Ντάμπλντορ* (2022)
 |

 |
|  |
| Άλλα έργα | 
* *Pottermore*
* *Το Καταραμένο Παιδί*
 |
|  |
|  Χαρακτήρες | 
* Χάρι Πότερ
* Ρον Ουέσλι
* Ερμιόνη Γκρέιντζερ
* Λόρδος Βόλντεμορτ
* Άλμπους Ντάμπλντορ
* Σέβερους Σνέιπ
* Ρούμπεους Χάγκριντ
* Σείριος Μπλακ
* Λούνα Λάβγκουντ
* Γκιλντρόι Λόκχαρτ
* Παράφρονες
* Θανατοφάγοι
 |
|  |
| Σύμπαν του *Χάρι Πότερ* | 
* Τοποθεσίες
* Κουίντιτς
* Μαγκλ
 |

 |